อย่าลืม! ลงทะเบียนรับสิทธิ “เราเที่ยวด้วยกัน เฟส 5” เริ่มพรุ่งนี้วันแรก
“เราเที่ยวด้วยกัน เฟส 5” เปิดลงทะเบียนรับสิทธิพรุ่งนี้วันแรก สำหรับผู้ใช้ที่ยังไม่เคยเข้าร่วมโครงการ สามารถลงทะเบียนผ่านเว็บไซต์ได้ตั้งแต่เวลา 06:00-21:00 น.
27 ก.พ. อย่าลืมลงทะเบียน “เราเที่ยวด้วยกัน เฟส 5” สำหรับผู้ใช้รายใหม่
26 ก.พ. 2566

น.ส.ไตรศุลี ไตรสรณกุล รองโฆษกประจำสำนักนายกรัฐมนตรี กล่าวว่า ตามที่รัฐบาลได้ดำเนินโครงการเราเที่ยวด้วยกัน เฟส 5 และได้เปิดให้ผู้ประกอบการรายใหม่ ลงทะเบียนเข้าร่วมโครงการระหว่างวันที่ 8-15 ก.พ. 66 นั้น ในวันพรุ่งนี้ (27 ก.พ.66) ระบบของโครงการเราเที่ยวด้วยกัน เฟส 5 จะเริ่มเปิดให้ประชาชนที่ประสงค์จะร่วมโครงการ ซึ่งยังไม่เคยร่วมโครงการในเฟสที่ 1-4 หรือผู้ร่วมโครงการรายใหม่ ลงทะเบียนเพื่อรับสิทธิ โดยระบบจะเปิดตั้งแต่ 06:00-21:00 น.
สำหรับวิธีลงทะเบียนรับสิทธิ ให้ผู้มีคุณสมบัติที่จะร่วมโครงการได้ คือ เป็นบุคคลสัญชาติไทย อายุ 18 ปีขึ้นไป ลงทะเบียนที่เว็บไซต์ของโครงการ www.เราเที่ยวด้วยกัน.com ซึ่งระบบจะให้กรอกข้อมูลส่วนบุคคลต่างๆ รวมถึงเบอร์โทรศัพท์ โดยผู้สมัครต้องใช้เบอร์สำหรับลงทะเบียนรับสิทธิ เป็นเบอร์เดียวกับที่ลงทะเบียนแอปพลิเคชันเป๋าตังด้วย เมื่อสมัครตามขั้นตอนแล้วจะได้รับ SMS แจ้งผลการลงทะเบียน (ภายใน 3 วัน)
ทั้งนี้หากผู้สมัครเข้าร่วมโครงการ ยังไม่ไม่เคยมี G-Wallet จะต้องดาวน์โหลดและติดตั้งแอปพลิเคชันเป๋าตัง เพื่อเปิด G-Wallet สำหรับการใช้จ่ายตามโครงการ เมื่อดำเนินการยืนยันตัวตนตามขั้นตอนเรียบร้อยแล้ว ก็สามารถเริ่มจองที่พัก ตั้งแต่วันที่ 7 มี.ค.-26 เม.ย.66 และเริ่มเข้าพักตั้งแต่วันที่ 10 มี.ค.-30 เม.ย. 66
ส่วนผู้ที่เคยลงทะเบียนโครงการในเฟสที่ 1-4 แล้ว ไม่ต้องลงทะเบียนใหม่ เพียงกดรับหลักเกณฑ์และเงื่อนไข บนแอปพลิเคชันเป๋าตัง และเริ่มจองที่พักและใช้สิทธิได้ตามกำหนดเวลาของโครงการเช่นเดียวกับผู้สมัครรายใหม่ข้างต้นต่อไป
โดยโครงการเราเที่ยวด้วยกันเฟส 5 มีจำนวนสิทธิทั้งสิ้น 560,000 สิทธิ ผู้ร่วมโครงการแต่ละคน จะได้รับสิทธิสูงสุด 5 สิทธิต่อคน โดยไม่นับรวมสิทธิที่ใช้ในเฟสก่อนหน้า โดยรัฐบาลสนับสนุนค่าใช้จ่ายโรงแรม/ที่พัก 40% สูงสุด 3,000 บาทต่อห้อง สนับสนุน E-Voucher 600 บาทต่อห้องต่อคืน โดยไม่มีการสนับสนุนค่าตั๋วโดยสารเครื่องบิน